《游沃洲山真封院》
宋代·吴处厚

幼年曾读乐天碑，及壮亦览高僧传。闻有沃洲风景佳，脚未能到心空羡。

近至新昌披县图，此山乃在吾厩圈。想像时时挂梦魂，欲一游之念无便。

夜来人报天姥雪，今日趁晴初出县。酸风瞥瞥吹我须，寒气棱棱刮人面。

半膝短衫翻以轻，独脚小轿快而健。不知路入幽涧长，但觉山随白云转。

靠昏投宿梅林村，侵卯便过真封院。新霜滑澾行李难，一步一拄一回眩。

养马坡前秋草黄，骏骨已埋无复见。放鹤峰头树影孤，鹤不来归云漫漫。

入门触物皆荒凉，尘几蠹经三五卷。饿鸦叫噪绕生台，野雀毰毸集寒殿。

老杉千尺惟空腔，犹有枯藤半萦缠。忆昔江左全盛时，十有八人皆俊彦。

或吟或啸或遨嬉，不觉回头垂缨弁。林泉耽味久成癖，鱼鸟留连老忘倦。

前有道猷后法潜，锡杖卓泉坚志愿。晚则道林经构之，左右前后遂完缮。

烟霞一窟直几钱，买醭商量价何贱。聚徒数百日高谈，供有香花斋有面。

岁时浸久山浸荒，种粟烧畬耕掘遍。茂林髡𩯝无几存，莽荡周回空一片。

惟馀溪水清汪湾，百匹秋光泻寒练。古今兴废尽如斯，欲去使人还恋恋。

作者简介：邵武人，字伯固。仁宗皇祐五年进士。为将作监丞。蔡确尝从其学赋，及为相，处厚通笺乞怜，确无汲引意。哲宗元祐中，确知安州，作《车盖亭诗》，为处厚所得，乃笺释奏上，诬其攻击太后，确遂遭贬逐。擢知卫州，为士大夫所畏恶，未几卒。有《青箱杂记》。